b'\n_START_ARTICLE_\nJan D. Oker-Blom\n_START_SECTION_\nPoliittinen ura\n_START_PARAGRAPH_\nJan D. Oker-Blomista tuli hieman yll\xc3\xa4tt\xc3\xa4en RKP:n varapuheenjohtaja vuonna 2002, kun h\xc3\xa4n voitti vastaehdokkaansa Michael Sandbackan puoluep\xc3\xa4ivill\xc3\xa4 Pietarsaaressa. Oker-Blom oli silloin 26-vuotias ja on Rkp:n kautta aikojen nuorin varapuheenjohtaja. Seuraavan kev\xc3\xa4\xc3\xa4n eduskuntavaalien (Oker-Blom oli ehdolla mutta ei tullut valituksi) j\xc3\xa4lkeen oli hallitusneuvottelut, joissa Oker-Blom toimi nuorimpana virallisena neuvottelijana puolueensa varapuheenjohtajan ominaisuudessa._NEWLINE_Oker-Blom her\xc3\xa4tti toisinaan voimakasta keskustelua lausunnoillaan, h\xc3\xa4nt\xc3\xa4 on kritisoitu uskaliaista muutosehdotuksistaan ja mielletty liiankin uusliberalistisiksi, mutta samalla sek\xc3\xa4 kiitetty avoimuudesta ett\xc3\xa4 kiitetty ja kritisoitu suorapuheisuudesta. H\xc3\xa4n on p\xc3\xa4\xc3\xa4s\xc3\xa4\xc3\xa4nt\xc3\xb6isesti puolustanut ihmisten vapaita valintoja ja kritisoinut valtiota ja kuntasektoria liiallisesta holhoamisesta sek\xc3\xa4 liian laajojen organisaatioiden rakentamisesta._NEWLINE_Oker-Blom valittiin Helsingin kaupunginvaltuustoon ensimm\xc3\xa4isen kerran 29-vuotiaana 2004 kunnallisvaaleissa 787 henkil\xc3\xb6kohtaisella \xc3\xa4\xc3\xa4nell\xc3\xa4. Vuodesta 2007 oli h\xc3\xa4n kolme kahden vuoden kautta RKP:n (ainoa) edustaja Helsingin kaupunginhallituksessa. Vuoden 2008 kuntavaaleissa h\xc3\xa4n sai 1\xc2\xa0132 \xc3\xa4\xc3\xa4nt\xc3\xa4 ja uusi paikkansa. Oker-Blom oli ehdolla my\xc3\xb6s kuntavaaleissa 2012, mutta j\xc3\xa4i 724 \xc3\xa4\xc3\xa4nell\xc3\xa4 varasijalle. H\xc3\xa4n nousi kuitenkin valtuuston varsinaiseksi j\xc3\xa4seneksi Nils Torvaldsin siirrytty\xc3\xa4 Euroopan parlamenttiin toukokuussa 2014. Vaalit 2016 toivat niin ik\xc3\xa4\xc3\xa4n varasijan, mutta kausi j\xc3\xa4i lyhyeksi kun Oker-Blom siirtyi johtamaan Loviisan kaupunkia.\n_START_SECTION_\nTy\xc3\xb6ura\n_START_PARAGRAPH_\nOker-Blomin p\xc3\xa4\xc3\xa4toimi on ollut rahoitusalalla. H\xc3\xa4n ty\xc3\xb6skenteli vuosina 2007\xe2\x80\x932012 yritysrahoitusp\xc3\xa4\xc3\xa4llikk\xc3\xb6n\xc3\xa4 Aktia Pankki Oyj:ss\xc3\xa4 ja on vuodesta 2012 toiminut enkeliverkosto Finnish Business Angels Networkin toimitusjohtajana. Jan Oker-Blom on syksyst\xc3\xa4 2017 toiminut Loviisan kaupunginjohtajana.\n_START_SECTION_\nMuita luottamusteht\xc3\xa4vi\xc3\xa4\n_START_PARAGRAPH_\nPolitiikan ohella on Oker-Blomilla ollut muita luottamustoimia, kuten Svenska social- och kommunalh\xc3\xb6gskolanin, Helsingin yliopiston Alumnien ja Atlantti-Seuran hallituksen j\xc3\xa4sen. Elinkeinoel\xc3\xa4m\xc3\xa4ss\xc3\xa4 luottamustoimia ovat esimerkiksi HOK-Elannon hallintoneuvoston ja Oy R. Nordstr\xc3\xb6min & Co Ab:n, Helsingin Satama Oy:n sek\xc3\xa4 ASAN Security Technologies Ltd:n hallituksen j\xc3\xa4senyydet.\n_START_SECTION_\nPerhe\n_START_PARAGRAPH_\nJan D. Oker-Blom on professori Pauline ja DE Kenneth Oker-Blomin poika. H\xc3\xa4n oli naimisissa KTM Nina Oker-Blomin kanssa 2006\xe2\x80\x932017. Heill\xc3\xa4 on yksi tyt\xc3\xa4r.'